钦定古今图书集成/理学汇编/经籍典/第086卷 > 宋胡一桂翼传举要 > 《易十翼论》
## 钦定古今图书集成/理学汇编/经籍典/第086卷 > 宋胡一桂翼传举要 > 《易十翼论》

《易》之有《十翼》，犹天之有日月，人之有耳目，轻重之有
权衡，长短之有尺度，诚《易》之门庭，象数之机括也。《十
翼》不作，《易》之名且不立，卦画于谁乎？吾不得而知也。
辞系于谁乎？吾不得而知也。卦辞将何用乎？吾不得
而知也。“《干》乌知其为天乎？《坤》乌知其为地乎？震、巽、坎、
离、艮、《兑》乌知其为雷、风、水、火、山、泽乎？《十翼》”作矣，《易》之
名立矣；卦然后知其为羲之画也；辞然后知其为文
之𦅸也；卦辞然后知其为卜筮之用也；干然后知其
为天，坤然后知其为地；震巽、坎、离、艮兑然后知其为
雷风水火山、泽也。不特此尔，读“仰观俯察”章，则知伏
羲泛观《易》之寓；读“神物变化”章，则知伏羲默得《易》之
要；读“极仪象卦成列因重”章，则知伏羲确得《易》六爻
之位，与六十四卦之次。是伏羲之《易》，非《十翼》无以自
明于世也。《易》之兴也，当殷之末世。周之盛德邪？当文
王与纣之事邪？吾固知其为文王之兴《易》矣。《易》之作
也，其于中古乎？作《易》者其有忧患乎？以至九卦之陈，
尽本全卦之序。吾又知文王为忧患而作《易》，不徒系
以辞，而序《易》亦出于文王矣。“帝出乎震，齐乎巽”以下，
后天八卦方位之序，不一言之，是文王之《易》，非《十翼》
亦无以自白于世也。其曰：“圣人作《易》，生蓍，倚数，立卦
生爻，以和道德，以顺性命。”此言圣人不徒画为一定
之卦，而用《易》有蓍如此。其曰“大衍之数五十，分二挂
一，揲四归奇，再扐后挂”，此明揲蓍之法以垂万世，而
本末曲尽无遗者又如此。其曰：“系辞焉以明吉凶，系
辞焉以断吉凶。”又曰：“系辞焉以尽言，变而通之以尽
利，鼓之舞之以尽神。”此明圣人之系辞，亦无非所以
为尚占之用。此羲、文之《易》，非《十翼》亦无以闻其用于
世也。以至八卦不徒为八物之象，而天之健，地之顺，
雷风之动，入坎离之陷，丽山泽之止，说必毫分而丝
析之，唯恐斯人知其象而莫知其德。及夫六十四卦
之大象，论象之后，必示人以用《易》之方，不啻耳提面
命之教，是卦爻之性情，非《十翼》亦无以发其蕴于世
也。吾故曰：“《易》之有《十翼》，犹天之有耳目，轻重之有权
衡，长短之有尺度，诚《易》之门庭，象数之机括者，此也
犹未也。”盖至于崇阳抑阴，“进君子，退小人，尊卑之分，
贵贱之等，与夫幽明之故，死生之说，鬼神之情状，凡
可因以发明性命道德之蕴，以淑身心”者，纤悉毕言
之。于是《易》始不徒局于象数卜筮之术，而为天下之
至精至变，至神至妙，天下万世皆由之以识太极之
理，两仪之用，四象八卦之道，而尽事物之情，虽不假
卜筮，亦自足以为吉凶之前知矣。《十翼》之作，其有功
于万世，固如此哉。不然，如《爻辞》，先儒以为系于周公，
至引韩宣子适鲁见《易》象而知周公之德为证，亦可
谓有据矣。然夫子于《十翼》所未明言，后世遂不免纷
纷之疑，卒莫能有一定之说。虽以朱夫子亦不过曰
是先儒之言，且得从之，则亦莫能必其作于周公也。
而况卦也、彖也，卜筮也，八卦之性情也微，《十翼》欲其
不懵然于人心，不可也。呜呼！《易》之不可无《十翼》，审矣。